Timo Liimatainen kaataa kuppiin kahvia ja perään tilkan aamulla lypsämäänsä maitoa.

Olemme Viitasaarella Keski-Suomessa. Liimatainen on 55-vuotias yksin asuva maitotilallinen ja ihmiskokeen ensimmäinen testihenkilö. Aiomme selvittää, miten paljon kolmesta suomalaisperheestä löytyy kolmea tyypillistä arjen kemikaalia.

Liimatainen on elänyt koko ikänsä täällä perinteisessä maalaismaisemassa, keskellä metsiä ja peltoja. Lehmiä hänellä on vain yksitoista. Näin pieniä maitotiloja Suomessa ei ole enää montaakaan, kun vielä ennen 1990-luvun lamaa ja EU-jäsenyyttä Liimataisen tila oli keskikokoa.

Lehmillä on iso niitty heti navetan takana. Hirsitalon, navetan ja pienen saunan pihapiiri on kodikas ja siisti.

Tilanpidossa riittää kiirettä. Liimatainen tekee itse lähes kaikki kotitilansa hommat.

Jos jokin yksinasuvan miehen kiireissä kärsii, niin ruoanlaitto. Usein on pärjättävä eineksillä.

”Elämäntilanne on sellainen, ettei aina ehdi tehdä ruokaa. Tärkeintä on, että ehtii ylipäätään syödä kaksi lämmintä ateriaa päivässä.”